Tunnels
Brev da lectur or da la California

Da Men Caduff

Chara glieud, nus duvrain tunnels. Tunnels en tut las direcziuns. E quai or da dus motivs. 1. Perquai che jau vi che la gasetta PUNTS na sa numna en avegnir betg pli PUNTS, mabain TUNNELS. 2. Perquai che jau era avant pauc temp en vacanzas en Grischun. A Trin ed a Rona. Basta, pli baud fascheva la glieud vias largias sur ils pass da muntogna ed autostradas tras mintga val dad ina largezza da silmain 10 meters. Consequenzas: bler traffic, tuffien, canera, la mort dal guaud, demonstraziuns da Greenpeace, naginas turistas, nagins flirts cun magisters da skis, naginas maridaglias, nagins uffants. Quot erat demonstrandum. Vulais vus propi savair quants uffants che stattan a Rona? Okay, laschain quai. A Trin è quai tut auter. Trin ha in tunnel. E Trin ha ina scola. Alles klar? Damai, vias avertas na vegnan betg pli en dumonda. Nus duvrain tunnels sco a Trin, mo pli lungs. Da Castrisch a Stierva, da Tschierv a Ladir, da Sent ad Alvaschagn ed enavos. Nus dain a quels lura nums sco Vereina, Sereina, Madleina e Gion Giachen. Traversar quels tunnels pon lura be persunas che han gia suttascrit il "Manifest Rumantsch" e che san tragutter trais tocs turta da nusch en ina minuta. Forsa che in u tschella da Vus di ussa: "Gea, gea, noss char Men Caduff abita en California ed ha bunas ideas. Però quellas na sa laschan betg realisar." Però oho. Las ideas da Men Caduff da la California stuais vus prender a cor. In exempel: Tschel di hai jau ditg a mia dunna: "Penda si la laschiva e la biancaria cur ch'i plova. Lura n'has betg pli da lavar." Mia dunna m'ha guardà e da in bitsch sin il frunt. Vus vesais, las ideas da Men Caduff sa laschan realisar tip-top.

Per turnar tar ils tunnels ed en America - nus stuessan er fabritgar in tunnel davent dals Stadis Unids, davent dal biro da Gieri dubel w Bush enfin en Sibiria. Alles klar? En mes tschaler hai jau er gia chavà ina fora, però la serrada il medem di. Pertge? Suenter ca. 5 meters hai jau chattà in um cun barba e turban.

Cun chars salids Voss mencaduff@hotmail.com.